정조 6년
壬寅六月初十日辰時。上御誠正閣。大臣備局堂上引見入侍時。領議政徐命善。左議政洪樂性。右議政李福源。行知中樞府事具善復。行吏曹判書李命植。右參贊鄭尙淳。工曹判書徐有慶。知中樞府事李性源。行副司直金魯鎭。刑曹判書鄭民始。禮曹判書徐有隣。漢城府判尹鄭昌聖。咸春君李昌運。訓鍊院都正李柱國。行副司直李敬懋。兵曹參判徐有寧。吏曹參判鄭一祥。行副司直蔡弘履金文淳。校理尹尙東。左副承旨趙時偉。假注書趙衍德。事變假注書馬思仁。記注官曺喜有金鳳顯。以次進伏訖。上曰。吏曹正郞。已下批矣。卽爲肅拜事。分付。思仁承命出傳。命善曰。近日日氣愈熱。此時聖體。若何。上曰。一樣矣。命善曰。膈滯之症。眼部之候。更若何。上曰。劇歇無常矣。命善曰。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。丁哥醫人。術業頗精。亦可謂今世之扁鵲。而按脈之節。尤爲極詳。予用嘉乃矣。命善曰。臣亦聞之。果善爲診脈云矣。福源曰。當初入闕時。頗有惶恐之意。今則稍有喜悅之色矣。上曰。觀其爲人。亦甚純實矣。命善曰。然矣。福源曰。今日亦爲診候乎。上曰。今又按脈。故次對之少晩者。此也。上曰。洪姓人醫術。亦甚詳明。而至於按脈。則頗生疎矣。命善曰。不知按脈之法。則其術。可知矣。樂性曰。此人亦善文之士。而從事於赴擧。故按脈似疎矣。上曰。予亦聞能文而赴擧。故姑不入處於醫班矣。命善曰。論其地閥。當爲名宦之人矣。上曰。不必永捨。使之時往時來。無妨矣。樂性曰。聖敎至當矣。命善曰。昨日之雨。始得大霈。言念民事。誠大幸矣。上曰。果是挽近所無。而高燥之畓。能免不足之患耶。命善曰。昨日之連霔。無異成霖。必當周洽矣。上曰。六月成霖。在田家。似無所妨矣。命善曰。然矣。以三軍門所報觀之。江水漲至數丈。且以水標論之。爲七寸七分。以此推之。可知得雨之多矣。上曰。江水之報來。禮曹何以照管乎。民始曰。自所掌營門。轉報禮曹者。自是已例矣。上曰。昨見洪忠道雨澤狀啓。所得亦七寸二分矣。命善曰。今番之雨。非但本道爲然。京內亦然矣。上曰。霈澤旣得周洽。當爲報謝祭。而於社壇當行矣。命善曰。報謝一節。當待立秋。而今番之雨。得於方寸之內矣。上曰。今者之雨。當歸於右相之誠矣。福源曰。莫非聖上對越之誠。何有小臣之虔禱乎。命善曰。一雨滂沱。少紓宵旰之憂。臣不勝欽仰。而今旣還御正殿。又命復膳。區區下情。尤爲萬幸矣。復膳之後。各司貶坐。當依例擧行矣。上曰。然矣。兵判。何不入來乎。命善曰。方患感氣。不得進參矣。大抵近來感氣甚熾。閭巷間無人不痛矣。伏願此時。必愼衣襨之節焉。上曰。今日次對。有目下緊急事。將欲下諭矣。其一。一名事也。向者金宇海尹得成事。想必由此而起鬧矣。其習雖可駭。而此輩之抑鬱。亦不可不矜恤矣。其名數之多。可謂其麗不億。校院鄕廳之首任。雖非可論。而至於次任。則擇人差除。旣有前日之節目。依此遵行。可也。而到今聞或不爲許差。故多所稱冤云。其在軫念之道。不可不一番下敎。故有此曉諭之擧。而聞嶺南一名。尤多稱冤云。向於尙州事。亦有所下敎者。而此由於嶺之人士。不善處之一端矣。命善曰。聖敎。誠好矣。卽聞嶺南一名輩。閱月持疏。不爲下鄕者。謂以欲爲還鄕。而實無面目之可顯者云。處分至此。渠輩必感祝無地矣。上曰。嶺南爲尤甚云。而原其本情。亦甚可矜矣。如是下敎之後。其於差除之際。非但擇人。亦觀其家閥。一名之中。亦豈無門閥之彼此乎。樂性曰。只觀人物。不拘家世。故每有紛紜之弊矣。若擇人而兼觀門閥。則不足之人。其敢生意乎。福源曰。聖敎。本非但爲渠輩慰悅。亦爲鄕曲息鬧之道矣。命書傳敎曰。我國規模。名分一定。各安其所。就其中甚可矜甚可愍者。世俗所謂一名也。上方則彼不與。下方則此不肯。棲遲兩間。若窮人無歸。是豈非干和之一端乎。噫。一名之類。孰不是士族之支流遺裔也。與委巷賤流。曷宜比而同之。而四百年來。通塞屢改。迄莫之底定。肆朝家惻然於斯。上自官職。下逮儒鄕。申命有司。酌量定制。頒示于八方。一名諸人。庶幾知予心之所存。而各自有準的也。銓家之或行或否。予欲隨事隨飭。而外邑之一遵令甲。毋或違越。予莫之知也。況彼嶠南。國家之鄒魯。人材之府庫也。一名之中。服遺化抱素蘊者。豈曰無人。然而窮達有命。亦未必盡登仕版。則儒任鄕任。足可謂薄試之階也。首任外諸窠差除。又或閼而不行。一名之類。其將盡錮而後已。古人所謂枯項黃䤋。騈死於蓬戶之下者。豈非實際語也。非但在伊人。有茹鬱之歎。揆以朝家疎滯之政。寧容一任其功曹執網輩操縱乎。先自嶺南始。道伯嚴飭各邑。復申令甲。劃卽差除。俾無如前因循之弊。仍令諸道。按而行之。以副予眷眷定制之意。仍傳曰。此傳敎一通。成出有旨。下諭諸道之伯。命善等曰。渠輩見此傳敎。必當感泣矣。上曰。其一。銓曹事也。朝廷用人。旣無彼此。且無遐邇。而關北卽龍興舊基。關西亦箕聖故都。昨年疏通之後。平壤趙鼎耇。咸興韓宗濟外。有誰復擬於臺望乎。且以武臣事言之。鄭聖鵠韓光濟特除之後。更不擧論。銓家事。誠可怪矣。昨年旣以武備事申飭兩道。而今年又以文臣事。欲爲疏通。此非前後之見異也。大抵西北。自是用武之地。以武爲主。而文官之虛老者。亦不可不念故也。命善曰。聖敎。至當矣。上曰。登極後尙未設道科。其在文武勸奬之道。不可不設行。而姑觀今歲之豐歉。欲爲試取耳。命善曰。甲午後尙未設科。兩道之文士武夫。必多希望。當設與否。當觀年事之如何。而北道則有豐登之望云矣。命書傳敎曰。王者奉三無私以爲治。環東土數千餘里。無遠無邇。皆予臣子也。至若西之爲箕聖故都。北之爲龍興舊基。風俗人物。何遽遜於他道。而逮夫近世。駸駸然擯斥不用。乃至於擧自暴棄。甘處下流。此誠朝廷之過也。肆予仰承祖宗朝眷恤西北之至意。每當都政日。飭兩銓。引用武士。或畀字牧。或置侍衛。且於去歲之冬。敷宣十行。俾念尙武。予意諒非偶然。伊後修擧。能有食實之效耶。予因此思之。西北文朝士之登臺省。在昔滾滾。指不勝屈。挽近以來。閣而不行。殆同全一道枳塞。遍搜通淸長望。只有西之趙鼎耇。北之韓宗濟。亦皆老不能來矣。以兩道幅員之大。邑不下數十。科不下百餘。而不過是老臺二人而止。則尙安望激動遠人乎。向來掌令望之特點。已示予微意。其令銓曹。博採公議。先卽隨窠擇擬。嗣後收用之道。更勿泛忽。仍令政院。將此傳敎。下諭西北兩道臣。一一曉告。使之交相砥礪。偕之大道。以副予雨露不擇之政。噫。道科之不設。亦已久矣。當觀年事豐歉。卽欲設場取人。一體知委於文武擧人。毋怠毋荒。各肄其業。仍傳曰。政月載屆。西北人收攬遷升。實係目下當務之急。而咸興韓光濟。鐵山鄭聖鵠。特除之後。更無一人擧似者。居銓者。縱欲急於擧所知。獨不念辛勤之勅諭。另飭東西銓臣。無或如前抛置也。福源曰。今此傳敎。洞諭無餘。遐土人心。可以慰悅矣。上曰。其一。停望事也。予意專在疏通。而銓家一停其望。不復檢擬。其流之弊。實無可言。前日屢飭者。良以此也。人或罹於小過。固當暫爲停望。以示薄警。未爲不可也。而今則不然。一入停望。便致終身坎坷。是誠何故。又有可怪者。入於停望者。或有渠亦不知所停之故。人亦不知所坐之事。而一次停望。因仍永停者。間或有之云。此豈非大加訝惑者乎。人之永枳。此何等大事。而何如是容易爲之乎。予於筵中。屢下飭敎於銓官。而終無見效。無異空言。誠可怪矣。命善曰。此是目前第一急務。在朝家疎鬱之政。無過於此矣。福源曰。停望之弊。果有之。而近則前所被停者外。姑無紛挐之弊矣。上曰。近來亦安得無此弊也。至於前被停望者。仍作處義。或有除職之時。輒上疏章。必以被停爲嫌之端此弊。亦不可不嚴禁。此後則政院知此。勿捧此等之章。宜矣。命善曰。因此引義。極涉過當。較諸改正亦異。豈可以此。過爲撕捱乎。命書傳敎曰。予以疏通事。筵席提飭。凡幾遭矣。所謂銓曹之對揚。每止於一兩人之塞責。寧不慨然。雖以停望一節言之。停望之說。古或有之。此不過見一番誤着。停一番擬望。但欲薄眎警責而已。未聞如近日銓家之爲也。朝士之名編仕籍者。儻有罪過。隨輕重勘罪之。固無事於停望。而粵若關係隄防者。自不得照檢。亦無事乎。停望矣。停望云者。論其本意。特因微眚細疵。暫行激揚之政。而今則不然。一停之後。毋敢議到。數年延拖之不足。將使之終身轗軻。末流之弊。至於初不照望。而寘之停科。又至於當之者。不知爲罹甚臼段。聽之者不知爲干甚事件。古之停望。將以警之。今之停望。將以枳之。銓堂銓郞之復舊制。予則曰無小益而有大害也。玆於賓對。復此申諭。今以後銓曹之臣。精白一心。齊會爛商。凡係停望人及外此疏通之方。勿循前套。着意擧行。無於古之謬規。劃卽一切革祛。毋負朝家陶鎔保合之苦心。上曰。銓曹當郞。今已備位。從今以往。革其謬例。毋或如前。且以本曹入直事言之。以假郞廳一員。使之長番。亦甚無義矣。命植曰。停望之法。古則不然。而今則初無激揚之政。輒以停望爲事。論其弊端。誠不少矣。上曰。一入停望。則人將永枳。豈不難乎。命植曰。近來停望。旣非公議。只是一人所爲。則終始撕捱者。亦涉過矣。然而隄防之法。近甚嚴明。故人或因一二某事。姑不檢擬。則仍以至一年或半年。故世皆致疑。有若眞有某事者然。此甚可悶矣。上曰。每有此等擧措。故無故見枳者多。此豈成說乎。命善曰。旣非公議所在。以一人之見停望者。誠不當矣。樂性曰。被停之人。雖非有關於隄防。亦或有所礙而然矣。命植曰。古則雖或有釁累之人。年久之後。復爲收用。而亦不爲純然錄用矣。上曰。鄕曲無勢之人。雖已經之人。更不入於臺望之中。是何故也。命善曰。或一番見漏。則殆同停望而不復入。是亦可怪矣。命植曰。昨冬以前望。單子落點。故在鄕文臣。擧皆得除矣。上曰。歲前果有此事。而趙鼎耇年迫七十。故特爲下批。而此亦出於疏通之政矣。樂聖曰。李祉永事。銓家當爲擧行。而尙此置之矣。上曰。此非重通之人。則雖今日照擬以入。可也。命植曰。前則通望。一經御覽。則便是舊通。非新通。故循例擬之矣。挽近則過於審愼而然矣。上曰。以武臣事言之。韓光濟一人外。更不擧論。從今誰復有上來者乎。善復曰。鄭旭世今方上來矣。上曰。此人前以何官見遞乎。善復曰。前以孟山縣監。僨事遭罷矣。上曰。北道武臣。更有收用者乎。民始曰。南海運。果有之矣。上曰。此是顯族乎。命善曰。本非顯族矣。上曰。馬思仁。居在松都。而筆能善寫。且善記注矣。命善曰。爲人亦詳明矣。上曰。此是馬之徽之族云矣。命善曰。然矣。上曰。曺喜有亦南中士族云矣。時偉曰。然矣。命書傳敎曰。政官牌招開政。上曰。銓官先退開政。可也。命植一祥退出。命書傳敎曰。違牌及受由臺諫許遞。今日政差出。上曰。不待傳旨批下。先爲差出事。分付。吏郞入來與否。知入。思仁承命出回奏曰。姑未入來云矣。上曰。兵判若入來。則欲以武臣事下敎而未果矣。命大臣奏事。命善曰。都憲疏中申聞鼓移置事。果爲疏鬱鳴冤之道。而旣使移置。則衛外擊錚一款。禁之。好矣。上曰。移置申聞鼓於當直。則來頭生弊。亦不可不慮矣。命善曰。若有嚴立科條。則必無其弊矣。上曰。羅將輩當有操縱之弊。此則申飭都事。而設置之後。金吾似多事矣。善復曰。然矣。上曰。當以何處管由乎。命善曰。禁府擧行。則似必有弊。當直都事往復該房承旨。區別其勿施與否後。出付京兆。使之捧供。宜矣。樂性曰。移置此鼓。則非但鳴冤者。不待動駕時而輒來籲冤。因此而禁衛外之錚。則猥濫之弊。當自息矣。福源曰。置鼓闕外。則似無闕門欲入難入紛挐相持之弊矣。上曰。在前此鼓。置於何處乎。昌聖曰。世宗朝置於闕外。故使注書。申後則出去。照察以奏矣。上曰。若移此鼓。則擊錚一款。禁之爲好。而擊錚之事。前有差備外來擊者。而今則非但猝難入闕門。有申聞鼓之後。差備擊錚。不禁自禁。而只有衛外擊錚。竝與此禁之。則恐有不廣訴冤之路。以是趑趄矣。卿等之意。何如。樂性曰。旣已移鼓。使之來擊。則不復事乎。擊錚。禁之。好矣。民始曰。旣移申聞鼓於外。則有冤者。無見阻之慮。至於擊錚。非但驚動。不得於擊鼓。而又爲擊錚。則其爲猥濫。又當如何。臣意則此後擊錚。一切嚴禁。好矣。有隣曰。郊外幸行時擊錚。雖不得禁。而至於城內擧動時擊錚。此後則嚴加禁斷之意。曉諭。宜矣。上曰。郊外上言。城內擊錚。猝難洞禁矣。昌聖曰。雖令移鼓。凡此頑民。不得於鼓。則亦必擊錚矣。民始曰。驚動天聽。自有其律。使民曉諭來擊此鼓。民無犯律之擧。國有疏鬱之惠矣。上曰。差備擊鼓。衛外擊錚。城外上言。自是古例。而上言則別監輩盡爲收捧。下政院區處。自今移鼓之後。以本府擧行。好矣。命善曰。然矣。福源曰。闕門內置鼓。則或不無難入之慮。而移置闕外。則有冤必訴。此甚好矣。上曰。當直雖曰官府。聞甚淺近。入門擊鼓。不是難事。必有雜亂之弊。當加出軍士羅將。使之禁斷矣。善復曰。臣亦慮此矣。必當有酗酒者。亦乘醉來擊之患矣。福源曰。旣有在直都事。嚴加禁斷。則豈有此弊也。上曰。衛外擊錚之四件外猥濫者。照律發配。日繼不足。月繼有餘。而犯者相續。是可悶矣。民始曰。近來民習。四件事絶無僅有。太半猥濫。雖邑宰之前。不可陳訴者。輒來擊錚。如此之民。不可不嚴繩。故連依律文編配磨鍊矣。有隣曰。編配旣多。故臣於待罪秋曹時。或有參酌者。而不得不依律勘斷者。亦多矣。上曰。照律之際。徒欲從寬。則事雖苟艱。而蠢蠢之民。不知法意。自陷於犯科。以至於編配相望。此亦可悶。故日前到配啓聞。特命放送者。此也。民始曰。凡此頑民。擧皆符同禁府刑漢府吏隷。故其擊錚。吏隷輩無不知之。故容易擊錚者。職由於此。此亦可駭矣。上曰。非但擊錚。至於上言。亦有行賂之弊云矣。命善曰。然矣。上曰。設置申聞鼓。則當禁衛外擊錚乎。命善曰。旣置鳴冤一條路。則更安用他路。惟當痛禁擊錚之弊。至若擊鼓之際。亦必禁亂雜之患。爲宜矣。上曰。擊錚猥濫之類。刑曹輒以發配爲主。是亦難矣。民始曰。罪之重者。流三千里。輕者杖一百。自是本律矣。上曰。近來不用古法者。多矣。移鼓便否。外議。果何如云耶。命善曰。移置申聞鼓。則亦不無紛紜之弊。而外議皆以爲。好矣。樂性曰。一定其規。則必無紛踏之患矣。福源曰。勿禁擊鼓之路。先察下隷捧賂操縱。則其弊可息矣。上曰。卿言雖好。難期其必無矣。性源曰。擊鼓之法。自前兵曹先捧原情。可許者則使之入來擊鼓。而不可者則阻搪者。例也。今但移鼓於闕外。使之鳴冤。而竝與擊錚而禁之。則或有不得於擊鼓。而得之於擊錚者。其勢無由上聞。蓋擊錚施與勿施間。皆經上聞而擊鼓。則該曹自下勿施故也。臣意則若禁擊錚。其在通下情之道。亦有不廣之嫌矣。上曰。近來民習。以不敢往訴京兆之事。輒有擊錚之擧。此則甚駭痛矣。民始曰。果然矣。肅淸輦路。何等至重。而民多以猥屑之事。警動駕前。誠甚痛惡。臣意則移鼓禁錚。誠謂得當矣。昌聖曰。擊鼓而不得遂志。則必當於衛外。復爲擊錚。此弊雖禁斷。此時民習。何望其必從乎。民始曰。此弊若不痛禁。則安用京兆爲哉。昌聖曰。擊錚之輩。隱伏於衆聚之中。猝地鳴錚。京兆雖欲察飭。似難一一痛禁矣。上曰。古設擊錚之法。欲廣鳴冤之路也。今若移鼓禁錚。則其於疏鬱之政。似有未盡之歎。至於城內擊錚。屛門如若嚴禁。豈有此事。而申飭之時。則與向時三重作屛門之事。有駭觀瞻。不然則軍門初不禁斷。使雜亂之類。攔入於屛門。有擊錚紛紜之弊。此由於屛門之不善檢飭而然也。樂性曰。移置闕外。則通下情之路。自廣矣。臣意則禁錚。當然矣。善復曰。今雖置鼓禁錚。民之已甚者。必當衛外擊錚矣。民始曰。旣禁之後。民雖擊錚。見若不知。則自然退去矣。上曰。近來不用刑杖。故民之冒犯者。若是夥然矣。民始曰。擊錚者。皆與府隷相應。故多致冒犯。終難痛禁矣。上曰。擊錚之人。例當出付該部。而未見其府隷之押去矣。命善曰。此則果出付部隷而押去矣。民始曰。向日郊壇動駕時擊錚者。多至十八人。而當其推覈之時。至夕始到。以此推之。其部隷之不爲押去。亦可知矣。命善曰。伊日十八日鳴冤。當聖上悶旱之日。頗有希覬之心。故犯法者。若是多矣。上曰。禁錚置鼓。其弊反有甚焉。則將奈何。命善曰。前頭弊端有無。實難預料。而如若生弊。則其時更爲釐正。好矣。上曰。刑曹金吾堂上所見。何如。善復曰。仍置擊錚之法。嚴設屛門申飭考喧。則可禁此弊。臣意則移置申聞鼓。未知便當矣。民始曰。不置申聞鼓。又禁擊錚。則下民鳴號之道。便爲兩路見塞。而若置其鼓。則痛禁擊錚。決不可已矣。上曰。旣設此鼓。無論事之輕重。任自來擊。則其爲弊端。亦不貲矣。民始曰。撞鼓之弊。金吾自可擔當。擊錚之弊。事係驚動。論其輕重。其弊皎然矣。上曰。若或創行新規而有弊。則不若因舊貫之好矣。民始曰。此非新創。卽自前設置之法。不必以此爲拘。且來頭之弊。有司存焉。惟在申飭之如何矣。上曰。卿等從長議定。可也。命善曰。因大司憲李𡊠上疏。申聞鼓付之當直事。有令廟堂稟處之命矣。申聞鼓。所以通下情疏冤鬱。而一任其撞擊。則殊違肅淸之方。若使之取捨。則必有操縱之弊。自前以此多有議論。而終未得其好策。今憲臣所陳。極爲穩便。且其考據引喩。亦甚襯當。依所請。出置當直。令都事照管。而上言出納。旣自政院擧行。此亦依此例。如有來擊申聞鼓者。當直都事受其原情。納于政院。則該房承旨。區別啓下於該府該曹。以爲稟處之地。申聞鼓旣置當直。則凡係冤枉者。自有登徹之路。動駕時衛外擊錚。一切嚴禁。如有冒犯者。非但本事之勿施而已。毋論四件內外。竝令到配事申飭法司。何如。上曰。左右相之意。何如。左議政洪樂性曰。俄於賓廳。與領相有所酬酢。臣意別無異同矣。右議政李福源曰。置鼓闕外。則旣便小民鳴號之路。亦除衛外濫雜之弊。領相所奏。似得宜矣。上曰。依爲之。出擧條。原本未下命善曰。訓局之請設屯田。以助需用者。宜有許施之道矣。上曰。本局凡節。何如是凋殘乎。命善曰。非但需用之艱乏。軍兵擧皆疲殘。殆不成樣。此無他。近不試射。只有七斗料。故轉甚爲難矣。上曰。古則本局軍士。至持禁牌設廛云矣。今則無之矣。命善曰。在前本局富饒之時。自有波及者。故軍兵資生。亦勝於今日矣。上曰。禁軍亦有勿禁牌乎。柱國曰。然矣。上曰。此則與軍士。有差等矣。性源曰。來見兵判。則皆升堂拜禮矣。上曰。在昔設置其法。亦重矣。命善曰。果然矣。近來則積年勞苦。見效者甚少。故皆不願矣。上曰。以武藝別監事言之。初設之時。額數定以三十。而漸次增加。以至六十八十。而至于戊申。其數爲百。近罷宿衛所之後。又加五十名今合爲一百五十名矣。在前數少之時。優有接濟之道。而今則其數漸廣。所給太略。實有難支之弊矣。凡他諸節。有難隨乏隨助。而至於油衫等物。初不備具。以致櫛風沐雨。不耐其苦。言念其狀。極甚矜悶。其所效勞。殆無異於義州把守軍。而把守軍。則猶且安坐於幕中。而別監輩則晝夜無休息之時。至於所着之服。亦難備着。所望者。惟是四等試藝而已。此豈非可矜者乎。古則試藝之法。只爲自內親試。而近來則以將臣承旨。與之監試。故渠輩亦多畏戢之心。不敢作奸。以試藝服色論之。皆是彼國貿來之物。而一番試藝。便成破件。此亦難繼。且陵幸時。渠輩療飢之資。亦不可不留念。而以此下敎。非止一再。尙無區處之道者。何也。命善曰。此是未遑之致也。命善曰。此知中樞府事具善復上疏也。盛陳訓局殘弊之狀。仍請量外可合設屯處。從便折受。收稅需用。而批旨。有令廟堂稟處之命矣。本局之設。最重於諸營。宿衛之緊。亦莫如親兵。而儲蓄蕩然。凋殘轉甚。今則已至於莫可支保之境。平時若此。緩急何恃。雖欲矯捄。無他良策。而惟是設屯之請。最似無弊。試令本局。採探其閑曠無礙者數三處。往復廟堂完定後。或草記或筵稟擧行事。分付。何如。上曰。依爲之。出擧條上曰。何處有可折受者乎。善復曰。全羅道聞有罷宮房所屬矣。上曰。鄭述祚疏中有所云云。而內司本無所儲錢。何以出貸市民乎。命善曰。本司之姑無負債。亦可幸矣。上曰。若値歉歲。則輕價發賣。而至於昨今年。凡諸朔下。亦爲減數矣。大抵田畓折受。古法下戶曹。署經吏曹後。還送戶曹。使之擧行。奴俾。屬之備局。使之主管。凡所責應。專靠戶曹。而見今本曹物力。殆甚凋殘。亦難如古責出矣。且本司所管田案。合爲二萬餘結。而有土免稅。皆曰無土免稅。寧有如許事也。民始曰。旣謂有土。則此與私田。無異矣。善復曰。外邑雖有可合折受處。本官及道臣。輒皆防塞。故終難劃得矣。上曰。考閱戶曹文案。則可知其虛實矣。善復曰。柴場折受。亦甚多矣。上曰。謂之柴場而於水於野。稱以折受者。亦可怪矣。民始曰。只取折受名色。故果有此等弊矣。上曰。稔知其虛實相蒙之弊。故丙申初頭。各宮房折受。使之革罷矣。命善。進奏沈念祖疏中玉浦鎭變通事。上曰。此則以回啓稟處。可也。命善曰。今此甘霈。實我聖上方寸所得。節序雖云差晩。中伏尙有多日。若使雨暘適中。霜降稍遲。則卽今所移之秧。豈無有秋之望。而但小民無知。或慮其未見食實之效。徒有執卜之弊。不欲勤力。任其陳棄者。必多有之。此則朝家當有區別相覈之道。各其邑守令。躬行田疇。曉諭農民。勿以節晩而解體。助糧借牛。各別勸課。俾無一畝荒廢之患事。分付諸道道臣。何如。上曰。依爲之。出擧條命善曰。今年麥農。兩南頗登。故作租之令。初不及於兩南矣。近聞以市價高踊之故。各邑作錢作租之請。極其紛紜云。咸安等八邑。則以其牟還元數之太多。春間。雖因道臣狀請。許令作錢。而其他足可捧還處。則當此災年。何可不念貯穀之道。徒爲換作之計乎。已許之八邑外。毋論作錢作租。切勿輕許。以爲不虞之備事申飭道臣。何如。上曰。依爲之。出擧條福源曰。臣於初六日入侍。以傳敎中雨沾服事。有下敎。臣久廢看字。以依俙記憶者。仰對矣。退出後考見禮記曾子問。則諸侯相見禮。但有雨沾服廢禮之文。而至於祭禮。則無此文。臣以未審之語仰奏。誠不勝萬萬惶恐。而絲綸體重。引用經傳處。雖一二字。或與本文。有不同處。則事涉未安。敢此仰達矣。上曰。予亦考見曾子問知之。而曾見五先生問答。有此語。故引用矣。不祭二字。旣是經文所無。則自政院抹去。可也。上曰。兪恒柱處分。果何如。命善曰。如是昭釋。誠聖德事矣。上曰。揆以人情。便是常理外事。若或與之宴遊。則無故之人。何限。而何必與持服之人。同作流連乎。且聞本府元無妓樂云。此必是傳之者誤耳。命善曰。新錦伯。與兪恒柱爲六寸。故不得行査云矣。樂性曰。亦多無故之日。而必以是日乘舟者。亦甚怪訝。挾妓張樂。雖或脫空。不可全然無罪矣。善復曰。本營局出身。入番於永肅門。而把門守直。比前有異。宜有顧恤之事。大抵局出身之衣資。每年只是一疋布。故渠輩不無向隅之歎。屢屢呼訴。其在酬勞之道。不可無變通。而本局他無新創之勢。當其夏奉足時。布一疋式磨鍊上下。實爲便當。敢此仰達矣。上曰。依爲之。出擧條善復曰。古則爲七局。而今減爲三局。一自永肅門入直之後。其所苦役。與前有異矣。命善曰。局出身。屢次來請於臣。願給午飯米。其情亦可矜矣。上曰。訓將旣施給布之惠政。更奏飭勵之猛政。可也。善復曰。庚子式年。以陞戶事。特敎嚴飭之下。各道抄上者。比前大勝矣。點立之後。依式請由下去。過限不來。故嚴關催促。則或中間逃亡云。或以病勢危重頉報。逃亡之咎。當初抄選時。根着不實抄送之失。到今著矣。以其病重猝。難起送頉報者。亦不無曲循之跡。逃亡病廢之代。各其邑更爲別擇上使事。出擧條。分付於各道道臣。嚴飭列邑。惕念擧行之地。何如。上曰。依爲之。出擧條民始曰。各項上納之成送陳省者。法意甚重。而卽接楊根縣大同米上納陳省。則印後之異筆加書。紙末之空處踏印者。殊極怪訝。査問色吏。則以爲。未捧收米前。自官先成空印陳省。使之出往江倉。收捧穀物。後書塡穀數以納。故自致如此云。空印陳省。非但前所未聞。因此而亦不無監色輩中間幻弄之弊云。事之驚駭。莫此爲甚。此而置之。後弊難防。該縣監。令該府拿問處之。何如。上曰。依爲之。出擧條上曰。李命熙。是誰之子。命善曰。海運君之子矣。上曰。此人曾經都監郞廳乎。命善曰。果然曾經郞廳。而臣曾差出者矣。上曰。見其爲人。甚不了了矣。民始曰。掌樂僉正朴一源。以爲。秋官志方欲補漏。而禁府文案中可考者。欲盡添入云。而考閱甚難云。敢此仰達矣。上曰。向日下敎。以秋官志所屬各司禁府文書中傳敎。使之添入。而今欲耇閱金吾文案者。必是誤聽而然矣。魯鎭曰。摠府直所。不但頹圮。兼以滲漏。時當夏潦。無以堪處。姑爲換入於舊政院。以待本所修葺後還入。似好。故適因言端。敢此仰達矣。上曰。依爲之。出擧條上曰。本府吏隷。與他司有異。無得喧鬧事。各別禁飭。可也。時偉曰。此院與大內。只隔一墻。似難入接矣。上曰。此邊極甚疎虞。入接亦無妨矣。敬懋曰。本營嶺南左道上番餘軍。只爲一司之數。而昨年。以年事之荒歉。因傳敎姑爲停番。以當次海西軍換徵替番矣。海西上番軍。當盡於來七八月。當嶺南餘軍一番。繼此徵立於九十月當後。始徵其次洪忠道軍。宜矣。上曰。何當上來乎。敬懋曰。前期三朔知委。故今月當發關矣。上曰。嶺南一番軍。編在幾邑乎。敬懋曰。散在左道二十一邑矣。上曰。其中亦有賑邑乎。敬懋曰。似或有之矣。上曰。然則當番之軍。在於某邑數爻。抄錄入之。可也。敬懋跪進而退。柱國曰。臣營亦有三番軍上來者。而皆在十二月矣。命善曰。上番軍。每有停番之令。故次次退定矣。文淳曰。各陵寢陳設圖式。考之續五禮儀。俱無載錄。問于禮曹。亦不詳知。是故各陵圖式。旣無定規。仍用謬例。至於芥醬。或灌菜用之。飯麪座次。或左或右。已違一定之規。且考宮園儀。永祐園圖式。旣進飯羹。而初不進炙。此等謬例。不可不趁卽釐正矣。上曰。自禮曹。圖式別單。以草記入之。可也。有隣曰。禮議柳義養。曾以圖式違例事。有所云云。所撰冊子中。使之釐正載錄。宜矣。文淳曰。向以各陵寢祭需事。有所仰達。旣承別單書入之敎。今方擧行。而第陳設圖之違式。鍮沙器之錯用。俱合釐正有圖式。然後始可有據。故取考五禮儀及宮園儀。則忌辰大祭陳設圖式。或有異同。五名日圖式。初無載錄之事。因此而致有參差之擧。莫重祀典。不容如是。各陵寢祭享圖式。分付該曹。以爲釐正啓下之地。何如。上曰。依爲之。出擧條上曰。臺諫。何不入來乎。時偉曰。皆牌不進矣。上曰。宣薦取才。今當爲之乎。善復曰。然矣。上曰。該廳椎使宣傳官。一會後欲爲出給。曹司則仍爲入仕。以肅謝日。計仕。可也。上曰。利城縣監首望金鍾禧。是誰也。昌運曰。此是故兵使金範魯之從孫矣。命善曰。李漢棟之擬於末望。亦可怪矣。命利城縣監入侍。思仁承命出。與黃檄偕入進伏。上曰。職姓名奏之。檄曰。利城縣監臣黃檄矣。上曰。居於何處乎。檄曰。居在水原矣。上曰。詳陳履歷。可也。檄曰。以參下武兼。陞參上武兼。歷訓鍊主簿僉正。仍除昆陽郡守矣。上曰。何以見遞乎。檄曰。李衍祥按道時。遭貶下矣。上曰。貶題。何如。檄曰。聽理頗詳。懲逋有怨。爲題矣。上曰。取怨於民乎。檄曰。捧吏逋而然矣。上曰。莅任幾月而見遞乎。檄曰。甲午臘月除此邑。丙申七月遞來矣。上曰。其間治積。亦如何。檄曰。柳義養御史時。以守法以剛處事克明。褒啓矣。命奏七事訖。上曰。何以爲治乎。檄曰。當竭誠矣。上曰。竭誠。何以爲之乎。檄曰。當愛民捧糴矣。上曰。今番又爲下等。則非但施以貶下之罪而已。惕念爲之。可也。命退。檄退出。上曰。今番都政窠闕。爲幾何乎。命善曰。外邑只有三窠。而漆原淸河。特命仍仕。見窠者。只龍川云矣。上曰。應出之窠。若是全無。當待貶窠乎。命善曰。然矣。上曰。各道豐歉。姑未詳知。此時守令。有難遷轉矣。褒貶上來者。爲幾道乎。命善曰。黃海洪忠兩道外。俱爲上來矣。上曰。初入仕今番多出矣。命善曰。果然矣。今此別檢。多出七八窠。而承文參下。見在極少。難以排望云矣。上曰。承文參下之若是數少。儘不成說矣。命善曰。近不設科。故如是數少矣。樂性曰。別檢若難以文臣差出。則以蔭官差除。無妨矣。民始曰。以京司言之。氷庫典設。皆有參下別檢。各陵別檢。以參下蔭官差出。無妨矣。時偉曰。今番則槐院參下。足可備擬矣。上曰。李貴福獄事回啓。何以爲之乎。民始曰。當初檢狀。俱不分明。故問諸律官。則以爲。色旣赤黑。旣曰浮高。又以柔軟載錄者。不成檢體。且內必受傷。外有變動云者。亦不成說云。其時檢官。當有請罪之擧矣。上曰。檢官。誰某也。民始曰。前楊州牧使趙英鎭。前果川縣監李曾祜。前抱川縣監李始郁矣。上曰。李始郁爲人。本不了了。必不善爲矣。揆以獄體。則旣有傷處之的實。以此回啓。可也。上曰。備局謄錄。幾許抄出乎。魯鎭曰。尙餘六七年條矣。性源曰。備局所載。則多有刪節。而今則以分類編次。若就正書。則今月內。似難告訖矣。上曰。當爲幾卷乎。性源曰。不過爲十餘卷矣。魯鎭曰。先王朝五十三年許多事跡。雖或刪節。至於禮制等節。有難刪節。以臣所見。不下三十卷矣。有隣曰。若令太刪。則亦有疎略之弊矣。上曰。卿等從好商量。以爲抄出。可也。有隣曰。條目外亦有添入處。則當稟定矣。上曰。可矣。性源曰。各道年分狀。可以載錄矣。上曰。卿其從詳爲之。好矣。命退。諸臣以次退出。